Асанбек Каракозуев

Каракозуев Асанбек Курманбекович (Асанбек Пазыл) (1984-жылы, 6-июнда туулган) – журналист, котормочу. 

 Кыскача өмүр жолу 
1984-жылдын 6-июнунда Ош облусунун Кара-Кулжа районундагы Күйө-Таш айылында туулган. Орто мектепти аяктагандан кийин, Ош мамлекеттик университетинин Журналистика адистигине тапшырып, аны 2006-жылы аяктаган. Учурда Ош шаарында жашайт.

 Журналистикадагы ишмердүүлүгү 

Асанбек Каракозуев журналистикадагы эмгек жолун гезиттерде иштеп баштаган. 

Алгач 2002-жылы “Ош шамы” гезитине курьер болуп орношуп, кийин студенттик “Нур”, облустук “Ош жаңырыгы” гезиттеринде кабарчы болуп иштеген. Андан сырткары, “Жаңы Кылым”, “Ооматы” сыяктуу эркин гезиттерде да эмгектенген.

2010-жылы Ош шаардык мэриясынын маалымат катчысы болуп иштеп, ошол жылы жүз берген “7-апрель” жана “июнь окуяларын” чагылдырган.

2010-2023-жылдары кесиптик карьерасын Кыргыз Улуттук «Кабар» маалымат агенттигинде,  КТРКнын (азыркы УТРК) “Биринчи радиосунда” Оштогу кабарчысы катары улантып, “Башат” ТРКсында, “Ынтымак” КРТРКсында, “ЭлТР” МТРКсында, “Т-Медиа” телеканалында кабарчы, диктор, SMM адис, редактор, продюсер, программалык директорлук кызматтарды аркалаган. Андан сырткары, эл аралык IWPR, FarsNews агенттиктеринде фрилансер болгон.

Теле тармагында иштеп жүргөн убагында социалдык көйгөйлөрдү чагылдырган көптөгөн берүүлөрдөн сырткары, таанып билүүчү, көңүл ачуучу программаларды негиздеген. Мисалы: А.Каракозуевдин идеясы менен түзүлгөн “Эреже +” программасы айдоочулардан жол эрежелерди сурап, коомчулуктун ушул жааттагы билиминин жогорулашына салым кошкон.

2016-17-жылдары Таиржан Турсуналиев атындагы “Ынтымак” медиа мектебинин директору болуп иштеген. Өзү журналистикадагы төрт (теле, радио, гезит, он-лайн редакция: сайт жана SMM) платформада иштеген адис катары, аталган мектеп аркылуу жаш журналисттерди конвергенттик редакцияда универсалдуу журналист катары иштөөгө үйрөткөн.

Журналистикадагы ишмердигинин алкагында АКШда, бир канча Европа мамлекеттеринде кесиптик даярдыгын өркүндөткөн. Айрым баяндары, видеолору англис, иран жана орус тилдерине которулуп, бир канча эл аралык жана жергиликтүү конкурстарды жеңген. 

2023-жылдын март айынан баштап, "Ош жаңырыгы" гезитинин Башкы редактору кызматын аркалап келет.

 Котормочулук ишмердүүлүгү 

Асанбек Каракозуев Түштүк Кореяда Daewoo корпорациясын негиздеп, дүйнөгө бизнесмен катары таанылган Ким У Жунгдун “Бул кең дүйнө жана андагы улуу иштер” аттуу китебин (200 бет) орус тилинен кыргызчага которгон.

Мындан сырткары, америкалык окумуштуу, антрополог Жек Уэзерфорддун “Чыңгызхан жана азыркы дүйнө түзүлүшү” аттуу китебин (400 бет) орус тилинен кыргызчага которгон. Которулган эки китепке тең авторлордон кыргыз тилинде басып чыгаруу үчүн расмий “автордук укук” алынган.

ВВСнин “Жер планетасы” жана андагы жаратылыш кубулуштары тууралуу тарткан ондон ашык даректүү тасмаларын кыргызчалаганга катышып, аларга үн коштогон.

 Сыйлыктары 

Маданияттын мыкты кызматкери төш белгиси (2023);

КР УКМК Чек ара кызматынын "Карегимде мекен чеги" (2022), Ош шаардык жана облустук ИИБнын «Каармандык үчүн» төш белгилери (2020-2023);

Ошондой эле жергиликтүү өзүн өзү башкаруу органдарынын, бир канча министрликтердин жана Эл аралык уюмдардын ардак грамоталары менен сыйланган.

 Жеке жашоосу 

Үй-бүлөлүү, төрт уулдун атасы.
 Шилтемелер 
 АСАНБЕК КАРАКОЗУЕВ: “ГЕЗИТТИ КОНВЕРГЕНТТИК РЕДАКЦИЯГА АЙЛАНДЫРГЫМ КЕЛЕТ

 "Азыркы гезиттерде тарыхтын аскерлери иштеп жатат"